
Comisia pentru buget, finanţe şi bănci

Bucureşti 27.03.2002

Nr. 22/108

Biroul Permanent

al

Camerei  Deputaţilor 

Vă înaintăm, alăturat, raportul asupra proiectului de Lege privind modificarea Legii pentru aprobarea Ordonanţei de Urgenţă a Guvernului nr.17/2000 privind taxa pe valoarea adăugată şi instituirea cotei TVA de 2% la unele produse alimentare, industriale şi servicii prestate pentru producătorii agricoli, cu care comisia noastră a fost sesizată în fond cu adresa Biroului Permanent nr.685 din 18 februarie 2002.

PREŞEDINTE,

Prof.dr. Florin Georgescu

RAPORT

asupra proiectului de Lege privind modificarea Legii pentru aprobarea Ordonanţei de Urgenţă a Guvernului nr.17/2000 privind taxa pe valoarea adăugată şi instituirea cotei TVA de 2% la unele produse alimentare, industriale şi servicii prestate pentru producătorii agricoli
Cu adresa nr.685 din 18 februarie 2002, Biroul Permanent, în conformitate cu prevederile art.89 din Regulamentul Camerei Deputaţilor, a sesizat pentru examinare şi avizare în fond, comisia pentru buget, finanţe şi bănci cu proiectul de Lege privind modificarea Legii pentru aprobarea Ordonanţei de Urgenţă a Guvernului nr.17/2000 privind taxa pe valoarea adăugată şi instituirea cotei TVA de 2% la unele produse alimentare, industriale şi servicii prestate pentru producătorii agricoli.

La întocmirea proiectului de Lege, s-a avut în vedere avizul primit de la Consiliul Legislativ, punctul de vedere primit de la Guvernul României, avizele primite de la Comisia pentru politică economică, reformă şi privatizare şi Comisia pentru agricultură, silvicultură, industrie alimentară şi servicii specifice.

La lucrările comisiei au fost prezenţi 25 deputaţi, din totalul de 25 membri ai comisiei. 


În urma examinării, în şedinţa din 27 martie 2002, comisia a hotărât, în unanimitate, respingerea, din următoarele considerente:


- conform Programului legislativ al Guvernului României pentru perioada 2001 – 2004, Capitolul VII – domeniul Economico-financiar, la punctul 26 este înscrisă modificarea şi completarea legislaţiei privind taxele şi impozitele. În acest sens s-a înaintat Parlamentului proiectul de Lege privind taxa pe valoarea adăugată nr.26/2002, aflat în dezbaterea Camerei Deputaţilor. Procentul de 2% propus pentru cota redusă a taxei pe valoarea adăugată contravine prevederilor art.12 pct.3 lit.a) din directiva a VI-a a Uniunii Europene.


- prevederile art.6 lit.a) şi b) din propunerea legislativă contravin prevederilor art.13 pct.1 lit.b) şi i) din aceeaşi directivă a Uniunii europene, deoarece activităţile sanitare şi de învăţământ sunt, în mod obligatoriu, scutite de taxa pe valoarea adăugată, nefiind posibilă aplicarea cotei reduse pentru acestea.

- iniţiatorii au posibilitatea de a-şi prezenta propunerile, sub formă de amendamente, în comisiile de specialitate, şi în Plenul Camerei Deputaţilor, odată cu dezbaterile la proiectul de Lege privind taxa pe valoarea adăugată (nr.26/2002) iniţiat de Guvern.

Prezentul proiect de Lege face parte din categoria legilor ordinare.

PREŞEDINTE,
Prof. dr. Florin Georgescu
 SECRETAR,

Dr. Daniel Ionescu

Experţi parlamentari:

Onete Alexandru

Popescu Luminiţa

